Մեկ-երկու ամիս հետո այդ ծառերը պետք է ծաղկեին, արբեցուցիչ բույրով լցնեին շրջակայքը, ապա արևի շողերն իրենց մեջ ամփոփած` պտղավորվեին: Եվ այդ 60 շնչավոր ծիրանենիների վերազարթոնքը պիտի շարունակվեր երկար ու երկար տարիներ` ամեն գարնան հետ: Սակայն հանցագործ ձեռքն ընդամենը մի քանի րոպեում հողին է հավասարեցրել բնության վերհառնումի այդ հրաշքը և հագուրդ տվել կենցաղային իր ճղճիմ պահանջմունքներին` ոստիկանությունում արդարանալով, թե կտրած ծառերը օգտագործել է որպես վառելափայտ: Եվ ոչ մի զղջման խոսք, ինքնախարազանումի ոչ մի նշույլ: